Luis Suarez, depistat pozitiv cu Covid-19. Starul uruguayan ratează șansa de a juca împotriva Barcelonei și Braziliei.
Luis Suarez a fost testat pozitiv cu COVID-19 în cantonamentul Uruguayului. "El Pistolero" va rata meciul naţionalei cu Brazilia, din preliminariile Cupei Mondiale, şi cel dintre Atletico Madrid şi fosta sa echipă, FC Barcelona.
Luis Suarez (33 de ani) a aflat că are coronavirus chiar înaintea meciurilor Uruguay – Brazilia și Atletico Madrid – FC Barcelona. Starul trupei madrilene și veteranul Rodrigo Munoz au fost infectați cu COVID-19, conform anunțului făcut de Federația din Uruguay, într-un comunicat. Suarez se află deja în izolare și se simte bine. Astfel, celebrul atacant va rata meciul direct cu FC Barcelona, echipa de la care a plecat în luna septembrie și pentru care a marcat 198 de goluri, iar pe parcurs a câștigat 4 titluri în La Liga, 4 Cupe ale Spaniei și un trofeu Champions League, în 2015, în cei șase ani petrecuți pe "Camp Nou". De la sosirea sa la Atletico Madrid, Luis Suarez a marcat cinci goluri în șase meciuri jucate în La Liga. Suarez va rata şi partida cu Lokomotiv Moscova din Liga Campionilor, dar şi duelul cu Valencia.